Llíria acull una nova “Trobada d’Arpes de la Mediterrània”
25 de juny de 2025

El regidor d'Ensenyances Artístiques de Llíria, Paco García, ha anunciat que “des de l'àrea s'ha organitzat, juntament amb l’Associació Catalana d’Arpistes, una nova trobada d'esta especialitat instrumental, que es desenvoluparà del 25 al 29 de juny al centre Multiusos de la localitat edetana, amb la participació de més de trenta arpistas acompanyades per les seues professores”.

Llíria, com a Ciutat Creativa de la Música de la UNESCO, serà novament l'escenari i el punt de referència musical, on les persones assistents, a més de conviure en les diferents jornades que arreplega el programa d'activitats, participaran en els tallers pedagògics que es realitzaran al llarg de la setmana.

El diumenge 29 de juny, a les 12.00 hores, l'auditori del Multiusos del Pla de l’Arc acollirà un concert molt especial protagonitzat per una gran formació d'arpes. “El programa estarà inspirat en melodies inoblidables del món cinematogràfic, reconegudes per diverses generacions i que despertaran l'emoció del públic des del primer acord”, ha explicat l'edil Paco García.

“Este projecte no sols representa una oportunitat artística, sinó també una experiència enriquidora per a totes les persones participants. Formar part d'un conjunt d'arpes permet a l'alumnat ampliar horitzons musicals, conéixer noves perspectives pedagògiques i establir vincles amb altres estudiants i professores de tot arreu. És una manera viva i estimulant d'aprendre fora del marc habitual de les classes regulars”, ha afegit.

D'esta manera, la capital del Camp de Túria es convertix, este cap de setmana, en la capital de l'arpa, en una trobada que vol posar en valor este instrument de corda pinçada i que té els seus orígens en l'antiga Assíria.

L'organització de l'esdeveniment està a càrrec de les professores Ana Martínez, Mª Lluïsa Ibáñez, Marta Jarne i Arnau Roura. I com a col·laboradores també participaran Noelia Junquera, Araia Galiana i Meritxell Chisvert. Les edats de les persones participants van des dels 8 fins als 18 anys, i entre elles destaca la presència d'alumnes d'Alacant, Torrent, València, l'Eliana, Rafelbunyol, Barcelona i Terrassa.

Amb esta nova edició de la “Trobada d’Arpes de la Mediterrània”, Llíria reforça el seu compromís amb la cultura, la formació musical i la projecció del talent jove. Es tracta d'una iniciativa que consolida el paper de la ciutat com a pol d'atracció artística, promovent alhora l'intercanvi entre generacions i territoris a través d'una passió compartida per la música.